REGOLAMENT TAL-KUMMISSJONI (KE) Nru 1197/2006
tas-7 ta' Awwissu 2006
li jemenda r-Regolament (KEE) Nru 2967/85 li jistabbilixxi regoli dettaljati għall-applikazzjoni tal-iskala Komunitarja għall-gradazzjoni tal-karkassi tal-majjal
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KE) Nru 2759/75 tad-29 ta’ Ottubru 1975 dwar l-organizzazzjoni komuni tal-laħam tal-majjal (1), u b’mod partikolari l-Artikoli 2 u 4 (6) tiegħu,
Wara li kkunsidrat ir-Regolament tal-Kunsill (KE) Nru 3220/84 tat-13 ta’ Novembru 1984 li jiddetermina l-iskala Komunitarja għall-gradazzjoni tal-karkassi tal-majjal (2), u b’mod partikolari l-Artikolu 5 (1) tiegħu,
Billi:
(1)
Ir-Regolament tal-Kummissjoni (KEE) Nru 2967/85 (3) li jistipula regoli ddettaljati għall-applikazzjoni tal-iskala Komunitarja għall-gradazzjoni tal-karkassi tal-majjal, u b’mod partikolari l-metodu għall-valutazzjoni tal-volum tad-dgħif fil-karkassi tal-majjal.
(2)
Ir-riżultati tar-riċerki riċenti dwar il-gradazzjoni tal-karkassi tal-majjal, b’mod partikolari l-qafas tal-proġett EUPIGCLASS, enfasizzaw l-importanza biex tittejjeb il-kwalità tal-kampjunament u biex jiġi ssimplifikat il-metodu tal-valutazzjoni tal-volum tad-dgħif fil-karkassi tal-majjal.
(3)
Il-metodu għall-valutazzjoni tal-volum tad-dgħif fil-karkassi tal-majjal u l-kalkolu tal-perċentwali ta’ referenza tad-dgħif stabbilit fir-Regolament (KEE) Nru 2967/85 għandu għalhekk jiġi adottat.
(4)
Ir-Regolament (KEE) Nru 2967/85 għandu għalhekk jiġi emendat f’dan is-sens.
(5)
Il-miżuri pprovduti f'dan ir-Regolament huma konformi mal-opinjoni tal-Kumitat Amministrattiv għall-Ġestjoni tal-Laħam tal-Majjal,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 2967/85 għandu jiġi emendat kif ġej:
(1)
Fl-Artikolu 3, il-paragrafi 1 u 2 għandhom jiġu ssostitwiti b’li ġej:
“1. Il-metodu standard statistiku għall-valutazzjoni tal-volum tad-dgħif fil-karkassi tal-majjal awtorizzat bħala metodu ta’ gradazzjoni skont it-tifsira tal-Artikolu 2 (3) tar-Regolament (KEE) Nru 3220/84 huwa, fil-prinċipju, jew it-teknika tal-l-inqas kwadrati ordinati jew inkella l-proċedura msejħa ‘tal-gradi mnaqqsa’ imma jistgħu jintużaw metodi oħra statistikament ippruvati.
Il-metodu għandu jiġi bbażat fuq kampjun rappreżentattiv tal-produzzjoni nazzjonali jew reġjonali tal-laħam tal-majjal ikkonċernata, li jkun jikkonsisti f’mill-anqas 120 karkass li l-kontenut tad-dgħif tagħhom ikun ġie aċċertat skont il-metodu tad-dissezzjoni stabbilit fl-Anness I ta’ dan ir-Regolament. Jekk jintużaw metodi multipli ta' kampjunatura, ir-referenza għandha titkejjel fuq tal-inqas 50 karkass u l-preċiżjoni għandha tkun tal-inqas ugwali għal dik miksuba bl-użu tal-metodu statistiku standard fuq 120 karkass bl-applikazzjoni tal-metodu fl-Anness I.
2. Il-metodi ta’ gradazzjoni għandhom jiġu awtorizzati biss jekk l-għerq kwadrat medju tal-previżjoni (RMSEP), ikkalkulat permezz ta' teknika ta' validazzjoni msallba integrali jkun anqas minn 2,5. Barra minn hekk, il-valuri atipiċi għandhom jiġu inklużi fil-kalkolu tal-RMSEP.”
(2)
Fl-Anness I, il-punt 2 jiġi ssostitwit b’li ġej:
“2.
Il-perċentwali ta’ referenza għad-dgħif għandu jiġi kkalkulat kif ġej:
Il-piż tad-dgħif f’dawk l-erba' qatgħat għandu jiġi kkalkulat billi jitnaqqas it-total tal-partijiet li ma jkunux dgħif tal-erba’ qatgħat mill-piż totali tal-qatgħat qabel id-dissezzjoni.”
Artikolu 2
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan għandu japplika għall-metodi ta’ gradazzjoni li għalihom l-awtorizzazzjoni tkun mitluba, kif ipprovdut fl-Artikolu 3 (3) tar-Regolament (KEE) Nru 2967/85, sa mill-1 ta’ Lulju 2006.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, 7 ta' Awwissu 2006.